DIMET พุ่ง 7 วันติด บวกต่อ 4% พบวอลุ่มปริศนา 11 ล้าน ดันราคาทะลุ 1.70 บาท!
DIMET พุ่ง 7 วันติด บวกต่อ 4% พบวอลุ่มปริศนา 11 ล้านบาท ดันราคาทะลุ 1.70 บาท! ล่าสุด ณ เวลา 10.32 น. ราคาอยู่ที่ระดับ 1.64 บาท บวก 0.07 บาท หรือ 4.46% สูงสุดที่ 1.70 บาท ต่ำสุดที่ 1.57 บาท ด้วยมูลค่าซื้อขาย 11.88 ล้านบาท
26 มี.ค. 2561

ผู้สื่อข่าวรายงานว่า บริษัท ไดเมท (สยาม) จำกัด (มหาชน) หรือ DIMET ล่าสุด ณ เวลา 10.32 น. ราคาอยู่ที่ระดับ 1.64 บาท บวก 0.07 บาท หรือ 4.46% สูงสุดที่ 1.70 บาท ต่ำสุดที่ 1.57 บาท ด้วยมูลค่าซื้อขาย 11.88 ล้านบาท โดยราคาหุ้นปรับตัวขึ้น 7 วันต่อเนื่อง นับตั้งแต่ราคาหุ้นอยู่ที่ระดับ 1.38 บาท เมื่อวันที่ 16 มี.ค. 2561

ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่าเปิดตลาดภาคเช้าวันนี้ (26 มี.ค.61) หุ้น DIMET มีปริมาณหุ้นซื้อขายเข้ามามากผิดปกติ ส่งผลให้มูลค่าการซื้อขายในวันนี้หนาแน่นผิดปกติตั้งแต่ภาคเช้าของการซื้อขายมาอยู่ที่ราว 12 ล้านบาทจากมูลค่าเฉลี่ยย้อนหลังตลอดวันค่อนข้างเบาบาง อยู่ที่ประมาณ 1 ถึง 3 ล้านบาทเท่านั้น
โดยจากการตรวจสอบข้อมูลพบว่า มีปริมาณหุ้นซื้อขายเข้ามาช่วงเปิดตลาดจำนวน 7.17 ล้านหุ้น ที่ราคา 1.64 หรือคิดเป็นมูลค่าซื้อขาย 11.75 ล้านบาท ส่งผลให้ราคาหุ้นขึ้นไปแตะระดับสูงสุดที่ 1.70 บาท
นอกจากนี้ในวันที่ 21 มี.ค.ที่ผ่านมา หุ้น DIMET มีปริมาณหุ้นซื้อขายเข้ามาอย่างหนาแน่น ส่งผลให้มีมูลค่าซื้อขายจนถึงปิดตลาดอยู่ที่ 24.77 ล้านบาท
ทั้งนี้เป็นที่น่าจับตาว่าปริมาณการซื้อขายหุ้นที่มีเข้ามามากผิดปกตินั้นเป็นคำสั่งซื้อของกลุ่มใด เพราะการซื้อขายปกติยังไม่มีสภาพคล่อง ขณะที่บริษัทยังมีปัจจัยเสี่ยงจากผลการดำเนินงานที่ยังคงขาดทุนอย่างต่อเนื่อง
โดย DIMET รายงานผลการดำเนินงานไตรมาส 2/60 สิ้นสุดวันที่ 31 ธ.ค.60 (รวมบริษัทย่อย) โดยมีผลขาดทุนสุทธิ 10.01 ล้านบาท หรือขาดทุนสุทธิ 0.04 บาทต่อหุ้น